ભૌતિક આનંદ, મર્યાદાનું ઉલંઘન, શરાબ-શબાબ, નશો વગેરે શુક્રનાં તાબામાં છે. આથી જ શુક્રને સૂર્ય સાથે ઊભા રહે બનતું નથી. આ બધી પ્રવૃત્તિ કે અધોગતિ સૂર્યનાં આથમ્યા પછી જ થાય છે. “ઢલ ગયા આફતાબ સાકી, લા પીલા દે શરાબ એ સાકી”. આમાં ચંદ્રનું મહત્ત્વનું યોગદાન છે. કારણ મનનો કારક ચંદ્ર છે. મન નબળું પડ્યું તો ન થવાનું થઈ શકે અને ચંદ્ર ને શનિ, રાહુ જેવા ગ્રહો નબળા પાડે. નીચનો ચંદ્ર, દુસ્થાન, શત્રુ સ્થાનમાં પડેલો ચંદ્ર કે શત્રુઓ જોડે સંબંધિત ચંદ્ર જાતકને આવા દુર્વ્યસનોની સંગત કરાવે છે. નૈસર્ગિક કુંડળી અનુસાર કુંડળીનો બીજો ભાવ જાતકની વિચારસરણી, વાણી અને જીભનો છે. આથી દારૂની વાત આવતાં પીનારને દારૂમાં ઉમેરવા જેટલું પાણી તો જીભ પર આવી જ જાય છે. ચંદ્ર માતાનો કારક પણ છે. જો ચંદ્ર નંદવાય તો માતાનો પ્રેમ, લાગણી, હૂંફમાં ઓટ આવે, ચંદ્ર ૩, ૬, ૮, ૧૨ ભાવોમાં હોય તેમજ શનિ કે રાહુ સાથે ગાઢ સંબંધ ધરાવતો હોય તો પણ મનની નિર્બળતા કે હતાશાને કારણે મન પરનો કાબૂ ખોઈ જાતક તીવ્ર કહેવાય તેવા વ્યસનને રવાડે ચઢી જાય છે. અમારા મતે કદાચ ઘણાં જાતકો એકલતાની અસરોની અનુભુતિને કારણે પણ દારૂ જેવા વ્યસનનાં રવાડે ચઢી જતાં હોય છે. દારૂ નામક આ વ્યસનો પર ઘણું લખી શકાય છે. ઘણાં લોકોએ આ વિષયે પીને કે અભ્યાસ થકી પીએચ.ડી. કર્યું છે. એટલે આપણે આ લેખમાં જ્યોતિષશાસ્ત્ર અનુસાર આ વ્યસન અંગે ઉદાહરણ કુંડળીઓ દ્વારા વાત કરીશું